ડૉ. આંબેડકરે આવું કહ્યું ત્યારે ગાંધીજી એક હિન્દુ તરીકે શરમાયા હતા. મારો ધર્મ એવો તે કેવો જેમાં એક દલિત ગૂંગળામણ અનુભવતો હોય. કોઈ સ્ત્રી ગૂંગળામણ અનુભવતી હોય. મને યાદ નથી કે ડૉ. આંબેડકરની વ્યથા જોઇને કોઈ હિન્દુત્વવાદી શરમાયો હોય. હિન્દુ ભાયડામાં ખામી હોય જ નહીં, હિન્દુ ભાયડાના ધર્મમાં કોઈ ખામી હોય જ નહીં, હિન્દુ ભાયડો આવડત વગરનો હોય જ નહીં, હિન્દુ ભાયડો કાયર હોય જ નહીં (પછી ભલે આઝાદીની લડત વખતે પીઠ બતાવી હોય) વગેરે. હિન્દુ ભાયડાઓ આજે સંપૂર્ણ બહુમતી સાથે કેન્દ્રમાં અને બીજાં બે ડઝન રાજ્યોમાં સત્તામાં છે અને કામકાજનાં નામે તેઓ શહેરોનાં, સ્ટેશનોનાં, જિલ્લાઓનાં નામ બદલી રહ્યા છે. તેઓ જ્યાં ત્યાં પૂતળાં બંધાવી રહ્યા છે અને અયોધ્યામાં રામલલ્લાનું મંદિર બંધાવવાના કામમાં લાગ્યા છે.